Socialiștii elvețieni se delimitează și ei de PSD și critică ”violența total disproporționată și motivată politic” a Jandarmeriei la mitingul din 10 august: Păpușarul întregii acțiuni este Liviu Dragnea

Partidul Social Democrat din Elveția a criticat, prin vocea parlamentarilor Nationalrat Martin Naef și Carlo Sommaruga, ”violența total disproporționată și motivată politic” a mitingului din 10 august din Piața Victoriei, acuzând PSD și pe liderul acestuia, Liviu Dragnea, despre care au spus că este ”păpușarul întregii acțiuni”.

Într-o luare de poziție, publicată pe site-ul Partidului Social Democrat din Elveția și intitulată ”Deteriorarea statului de drept în România”, cei doi parlamentari socialiști fac o radiografie a situației din România, cu focus pe eforturile coaliției aflate la guvernare de a submina lupta anticorupție, și recomandă guvernului elvețian ”să sporească presiunile asupra României”.

Parlamentarul Carlo Sommaruga a mai criticat, pe 28 mai, într-un interviu pentru G4Media.ro, vizita pe care Liviu Dragnea a făcut-o în Elveția. El a spus atunci că Dragnea sfidează justiția din România plecând din țară exact în ziua în care este așteptată o sentință, vrând să arate că este validat ca politician prin faptul că este primit într-o țară cu o democrație consolidată precum Elveția.

Joi, social-democrații din Danemarca au anunțat, prin vocea lui Orla Hav, parlamentar danez și unul din liderii Partidului Social-Democrat, că sunt foarte îngrijorați de ce se întâmplă în România și că vor ridica problema excluderii PSD din familia europeană din care face parte, Partidul Socialiștilor Europeni (PES).

Poziția integrală a parlamentarilor elvețieni vizavi de situația din România (traducere asigurată de o comunitate a românilor din Elveția #Rezist Zurich):

Deteriorarea statului de drept în România

La 10 august, aproximativ 100.000 de protestatari au urmat chemarea unui grup puțin cunoscut de a se opune degradării statului de drept și relaxării reglementărilor anticorupție. După ce persoane mascate – protestatarii vorbesc de provocatori plătiți – au folosit violența, poliția a făcut uz de gaze lacrimogene, tunuri cu apă, gloanțe de cauciuc și, potrivit informațiilor inițiale, chiar și gaze iritante împotriva demonstranților pașnici. Au fost afectați chiar și copii. Bilanțul trist al operațiunii brutale: aproximativ 420 de demonstranți și 35 de ofițeri de poliție au fost răniți, unii dintre ei grav. Pentru PS elvețian, reacția violentă total disproporționată a poliției este la fel de inacceptabilă ca și motivația politică ce îi stă la bază.

Partidul de guvernământ postsocialist PSD împreună cu partenerii lor de coaliție “liberali” ALDE sunt de mai mult de un an angajați în subminarea treptată a statului de drept și în slăbirea sistemului judiciar. Ei fac tot posibilul pentru ca Direcția Naționale Anticorupție, sprijinite de UE, să funcționeze în gol. PSD este complet neimpresionat de protestele masive care au scos deja deja sute de mii de cetățeni în stradă în 2017. Păpușarul întregii acțiuni este Liviu Dragnea, liderul partidului postsocialist PSD, partid aflat la guvernare împreună cu ALDE din anul 2017.

Dragnea controlează guvernul, însă nu poate fi prim-ministru din cauza cazierului judiciar. Condamnat definitiv înaintea ultimelor alegeri la doi ani de închisoare pentru fraudă electorală, el a primit în iunie 2018 o nouă sentință de trei ani de închisoare pentru corupție.

În esență, ultimele atacuri ale guvernului lui Dragnea asupra sistemului judiciar vizează prevenirea transformării ultimei condamnări într-o condamnare definitivă și investigarea mai largă în jurul afacerilor sale. Inacceptabil este, de asemenea, rolul putred de bogatei Biserici Ortodoxe Române, care tace cu privire la eșecul politic al guvernului și, în schimb, agită împotriva homosexualității și a valorilor europene. Post-socialiștii mulțumesc Bisericii Ortodoxe prin scutirea ei fiscală și dezincriminarea corupției și a abuzului sexual.

Invitat de trio-ul creștin-democrat

Situația nu a devenit mai bună atunci când trio-ul creștin democrat compus din președintele Consiliului Național (camera inferioară a Parlamentului Elvețian) Dominique de Buman, consilierul federal (membru al camerei superioare a Parlamentului Elvețian) Filippo Lombardi și ambasadorul parlamentar Claudio Fischer i-au organizat lui Liviu Dragnea în sesiunea de vară în Parlamentul Federal o recepție cu onoruri. Istoria personală a lui Dragnea nu-i interesează – a fost comentariul lor.

Consiliul federal (guvernul elvețian) a asigurat în mai 2018 în răspunsul la interpelarea PS elvețian „Subminarea Independenței Justiției în România“ că sprijină eforturile Consiliului Europei „pentru a determina România să respecte standardele europene în domeniul statului de drept și al independenței sistemului judiciar.“. În plus, Elveția amintește României că „persoanele responsabile de urmărirea și judecarea infracțiunilor legate de corupție trebuie sa dispună de independența și autonomia necesare pentru a-și îndeplini funcțiile, fără a fi expuse presiunilor nepotrivite“. Prin urmare, solicităm Consiliului Federal să nu renunțe la aceste eforturi și să sporească presiunile asupra României.